જોકોવિચે ૫૫મો ક્રમાંક ધરાવતા ઓસ્ટ્રેલિયાના જ્હોન મિલમેનને ૬-૩, ૬-૪, ૬-૪થી પરાજય આપ્યો હતો. મિલમેન ચોથા રાઉન્ડમાં ફેડરરને પરાજય આપી અહીં પહોંચ્યો હતો પરંતુ જોકોવિચે ઊલટફેરથી બચતાં મિલમેનને હરાવી અંતિમ ચારમાં સ્થાન બનાવ્યું હતું. જાપાનનના કેઈ નિશિકોરીએ પાંચ સેટ સુધી ચાલેલી મેચમાં ક્રોએશિયાના મારિન સિલિચને ૨-૬, ૬-૪, ૭-૬, ૪-૬, ૬-૪થી પરાજય આપ્યો હતો. આ જીત સાથે ૨૦૧૪ની ફાઇનલમાં સિલિચ સામે મળેલી હારનો બદલો પણ લીધો હતો. કાંડાની ઈજાને કારણે ગત વર્ષે યુએસ ઓપનની બહાર રહેલા નિશિકોરીએ ૨૦૧૪માં તે વખતના નંબર વન ખેલાડી નોવાક જોકોવિચને પરાજય આપી કોઈ પણ ગ્રાન્ડ સ્લેમમાં પુરુષ સિંગલ્સની ફાઇનલમાં પ્રવેશ મેળવનાર પ્રથમ એશિયન ખેલાડી બન્યો હતો. તે પછી નિશિકોરી એકેય ગ્રાન્ડ સ્લેમની ફાઇનલમાં પહોંચી શક્યો નહોતો.